ועדת העבודה, הרווחה והבריאות, כנסת 17, פרוטוקול מספר 475, 2008-06-30 10:30

יצחק גלנטי: בוקר טוב, אני שמח שהתעוררה התרגשות כה גדולה סביב הצעת החוק הזאת.

יצחק גלנטי: אני מתכבד לפתוח את ישיבת ועדת העבודה, הרווחה והבריאות בנושא הצעת חוק ביטוח בריאות ממלכתי (תיקון מס' 37) (הרחבת זכאותם של ילדים עם אוטיזם), התשס"ז-2007, של חברי הכנסת ואסל טאהא, ג'מאל זחאלקה, יורם מרציאנו, דוד אזולאי, אריה אלדד, אברהם רביץ, דני יתום, אמנון כהן ונאדיה חילו.

יצחק גלנטי: מאחר ולחבר הכנסת מרציאנו יש הצעה לסדר, בבקשה אדוני.

יורם מרציאנו: תודה רבה.

יורם מרציאנו: אני מצטער שאצטרך בעוד כמה דקות לעזוב משום שבשעה 10:00 יתקיים בוועדת הפנים והגנת הסביבה דיון מהיר שאני יזמתי בנושא לוד, שהוא נושא שקרוב מאוד ללבי, כפי שאתם יודעים.

יורם מרציאנו: בדקות המעטות שלפני הישיבה ובשיחות טלפון שערכתי מאז אתמול הצלחתי להבין שמתגבשת כאן איזו הסכמה בין נציגי קופות-החולים, משרד האוצר ונציגי ההורים.

יורם מרציאנו: צר לי רק שלא כללו בהסכמות האלה את מציעי הצעת החוק.

יורם מרציאנו: אני רואה בזה פגיעה במעמדה של הכנסת ושל חברי הכנסת כי בסופו של דבר מי שעמל וטרח והוציא תחת ידיו את הצעת החוק הזאת זה חבר הכנסת ואסל טאהא ביחד עם קבוצת המציעים.

יורם מרציאנו: ההגינות מחייבת את נציגי משרד האוצר ואת נציגי קופות-החולים להידבר, עוד לפני ההורים – שהם הכי חשובים גם מן הבחינה הרגשית כי ההורים הם שנושאים בנטל בכל ימות השנה – היו צריכים להידבר עם מציע הצעת החוק, שכוונתו היתה טובה וטהורה ולא צריך היה לשמוע על כך רק כאן.

יורם מרציאנו: אבל היות ואנחנו לא רוצים לעסוק בקרדיטים, אלא רוצים לעסוק בעיקר, והעיקר הוא החשוב, אני מבין שיש הסכמות ויש כבר נייר, מחליפים כבר טיוטות ומסמכים כדי להגיע לסיכומים.

נתן סמוך: ממש לא.

נתן סמוך: נציגי משרד הבריאות אינם צד להסכמה הזאת.

יורם מרציאנו: אנחנו ממתינים כבר חודשים רבים עם הצעת החוק הזאת ורואים אותה או-טו-טו בחבלי הלידה האחרונים שלה.

יורם מרציאנו: היא חייבת לצאת לדרך.

יורם מרציאנו: זה עניין של ימים או שעות.

יורם מרציאנו: אני מציע שהוועדה תקבל החלטה, שאם אכן הם יוכיחו שיש דברים בגו נתכנס כאן שוב ביום שני.

יורם מרציאנו: אם יבטיחו להביא את הצעת החוק ביום ראשון לוועדת השרים לענייני חקיקה ולזכות בתמיכה של הממשלה נוכל רק לברך על כך, כולנו ביחד נמחא כף להצעת חוק שתצא לדרכה ותתן פתרון לאלפי ילדים.

יורם מרציאנו: זאת ההמלצה שלי, זאת דעתי וזאת הצעתי, אבל אנהג כמובן בהתאם למה שיבקש ממני חבר הכנסת ואסל טאהא, שכפי שאמרתי כוונותיו היו טובות.

יורם מרציאנו: בכל אופן, אני נדרש לצאת מכאן כעת.

יורם מרציאנו: אשמח אם תקראו לי אם תהיה כאן הצבעה.

יורם מרציאנו: אם תצטרכו אותי אגיע לכאן.

יצחק גלנטי: תודה רבה לחבר הכנסת מרציאנו.

יצחק גלנטי: אבקש קודם כול לשמוע את ההתייחסות של חבר הכנסת ואסל טאהא.

ואסל טאהא: אני מוחה על המשא והמתן שלא הייתי צד בו.

ואסל טאהא: אנשים מנהלים משא ומתן צדדי, ובסוגריים: כנראה שקופות-החולים מתחילות להשחית כאן אנשים, ואת זה אני לא מקבל, לכן כנראה לא פנו אליי, לא דיברו איתי, לא ניהלו איתי משא ומתן ואני לא מוכן לקבל את זה בשום פנים ואופן.

ואסל טאהא: מי שרוצה לנהל משא ומתן מנהל משא ומתן עם מגיש הצעת החוק.

ואסל טאהא: מי שרוצה לדבר מדבר עם המציע של הצעת החוק, ולא נפגש עם כל מיני גורמים אינטרסנטיים שרוצים לזכות במשהו ולהזניח את הילדים ואת הוריהם ולהשאיר את המשפחות קורסות תחת עול ההוצאות הכבדות שנופלות עליהן.

ואסל טאהא: את זה אני לא מקבל בשום פנים ואופן.

ואסל טאהא: אני רוצה ללכת עד הסוף, בין אם תהיה הסכמה ובין אם לאו.

ואסל טאהא: אנחנו נכין את הצעת החוק לקריאה שנייה ושלישית ואני מוכן לקבל את התוצאות.

ואסל טאהא: מי שרוצה לקבל הטבות לעמותות שלו, שיקבל, אבל לא על חשבון הילדים.

יצחק גלנטי: תודה רבה לחבר הכנסת ואסל טאהא.

יצחק גלנטי: הייתי מבקש לשמוע את נציגי העמותות שמייצגות את הילדים עצמם.

יצחק גלנטי: אני מבקש לשאול האם מישהו בא בדברים עם נציגי אלו"ט.

ואסל טאהא: נציגי אלו"ט מייצגים חלק מן ההורים, אך לא את כל ההורים.

יצחק גלנטי: גם אם מייצגים רק חלק מן ההורים ולא את כולם, בכל זאת אני מבקש לשמוע אותם.

ואסל טאהא: ספק אם הם מייצגים גם את ההורים שלנו.

יצחק גלנטי: חבר הכנסת טאהא, נשמע את הדברים.

יצחק גלנטי: ייתכן שיש בסיס בריא לדברים.

יצחק גלנטי: נראה איך להתקדם מכאן.

יצחק גלנטי: בבקשה גברתי.

רותי סיוון: ראשית, אני מבקשת להתנצל.

רותי סיוון: אני מנהלת הסברה של אלו"ט – אגודה לילדים אוטיסטים.

רותי סיוון: ראוי לציין שאלו"ט היא עמותת הורים.

רותי סיוון: יחד עם זה, למרות שההורים יושבים בהנהלות ומקבלים את כל ההחלטות, יש גם הורים שמתנגדים או מסתייגים מהחלטות מסוימות כי אי אפשר לקבל החלטות פה אחד של 3,000 הורים.

רותי סיוון: נמצאים כאן הורים שאולי ירצו להגיד את עמדתם, אבל אני מביאה את עמדת הנהלת אלו"ט.

רן כהן: מה יכולה להיות התנגדות של הורים לכלול את האוטיזם בתוך חוק ביטוח בריאות ממלכתי?

רותי סיוון: הם יגידו את שלהם, אבל אני מציינת שהנהלת אלו"ט היא הנהלה של הורים.

רותי סיוון: ראשית, אני מתנצלת בפני חבר הכנסת ואסל טאהא, באמת מתנצלת שלא שיתפנו אותך.

רותי סיוון: התקשרתי ברגע האחרון.

ואסל טאהא: זה לא הפעם הראשונה.

ואסל טאהא: אני רוצה שהוועדה תדע, זה זלזול בכנסת, זלזול במחוקק, זלזול גם במציעים.

רותי סיוון: אני אפילו מוכנה להגיד שלא ידענו שצריך לשתף אותך במשא ומתן אלא המשא ומתן התנהל מול משרד האוצר ומול קופות-החולים.

יצחק גלנטי: נעשתה כאן טעות.

רותי סיוון: נכון, לכן התנצלתי ואני מתנצלת.

רותי סיוון: נשתף אותך להבא בכל דבר.

רותי סיוון: זה אירע בתום-לב.

יצחק גלנטי: אבל זה לא נעשה מתוך כוונת זדון.

רותי סיוון: לא, זה נעשה בתום-לב.

רותי סיוון: אתמול בלילה רציתי להתקשר אל חבר הכנסת טאהא אבל השעה היתה כבר מאוחרת מאוד עד שכל שיחות הטלפון בינינו הסתיימו.

רותי סיוון: אלו"ט נמצאת בדיאלוג עם קופות-החולים ועם משרד האוצר בניסיון אמיתי להגיע להסכמות.

רותי סיוון: משרד האוצר וקופות-החולים הציעו לנו - - -

ואסל טאהא: תצייני כמה זמן.

רותי סיוון: כמה זמן מה?

רן כהן: עם כל הכבוד, הם יכולים לנהל אילו שיחות שהם רוצים, אבל הם לא המחוקקים.

רן כהן: מה אכפת לך?

רן כהן: אנחנו המחוקקים.

ואסל טאהא: נעניתי לדרישותיהם.

רן כהן: בסדר, אז הם ניהלו משא ומתן.

רן כהן: שינהלו איזה משא ומתן שירצו.

רן כהן: זה לא נוגע לנו.

רן כהן: אנחנו כאן מחוקקים חוק.

יצחק גלנטי: חבר הכנסת טאהא, האמן לי, אני אקוטי לפגיעה שהיתה בך וחושב שזה דבר לא הוגן ולא נכון לעשות, אבל בואו נתקדם.

יצחק גלנטי: לפעמים עדיף בכל זאת לעשות משהו מאשר להיכנס לעמדה שעשויה להוביל אותנו אולי לדחייה במקום להסכמות, אז בואו נראה איפה אנו עומדים.

רותי סיוון: אנחנו נמצאים בדיאלוג מתקדם.

רותי סיוון: קופות-החולים ומשרד האוצר הציעו הצעות, שנראות לנו בחלקן ועל חלקן יש לנו הסתייגויות.

רותי סיוון: לכן נדרש לנו עוד קצת זמן כדי לסיים את המשא ומתן.

יצחק גלנטי: כשאת אומרת קצת זמן, למה כוונתך?

רותי סיוון: ימים ספורים, אני מקווה.

רותי סיוון: אם לא נגיע להסכמה בתוך 3-4 ימים נצטרך לחזור לחקיקה.

רותי סיוון: אם נגיע להסכמה, נוכל להביא אותה לוועדה.

רותי סיוון: ההסכמות תלויות בכל מיני דברים, בוועדת טכנולוגיות, במקור תקציבי אחר, ולכן הן לא מובטחות.

רותי סיוון: אנחנו צריכים לעשות בדיקה במשך כמה ימים.

יצחק גלנטי: האם יש כאן נציג של הורים שלא מיוצג באלו"ט ומבקש לדבר?

יצחק גלנטי: בבקשה אדוני.

שי יעקב: אני הורה לשני ילדים אוטיסטים – בת 15 ובן 8.

שי יעקב: אני כן שייך לאלו"ט.

שי יעקב: אלו"ט עושה דברים טובים ונהדרים.

שי יעקב: כאן אני קצת חולק על עמדת אלו"ט – מותר לי, אנחנו בכל זאת במדינה דמוקרטית – ומבקש לומר כמה דברים.

שי יעקב: דבר ראשון, אני רוצה להגיד תודה רבה לחברי הכנסת שנמצאים כאן שהציעו את הצעת החוק.

שי יעקב: חשוב ומחמם את הלב לדעת שיש מי שמנסה לעשות דברים טובים.

שי יעקב: אני רואה כאן דבר נוסף, אני רואה כאן היום נציגות - - -

יצחק גלנטי: סליחה, אדוני, שאני מפסיק אותך.

יצחק גלנטי: נעים לקבל מחמאות, אבל הזמן שלנו קצר.

יצחק גלנטי: בואו נתמצת את הדברים.

שי יעקב: אני רואה את ההסכם של קופות-החולים עם אלו"ט כהסכם שנועד למשוך זמן כדי לקבור את החוק.

שי יעקב: כך אני רואה את הדברים.

שי יעקב: אני מאמין שבמדינה דמוקרטית צריך לחוקק חוקים, וזה התפקיד של חברי הכנסת שיושבים כאן.

שי יעקב: בסופו של דבר הילדים שלנו, הילדים שלי ועוד 6,000 ילדים אוטיסטים אחרים זכאים לקבל טיפול מקופת-חולים כמו כל ילד אחר שיש לו בעיה כלשהי או כל מבוגר אחר שיש לו בעיה.

שי יעקב: כאשר אנחנו מגדירים היום שילד בן 7 לא זכאי יותר לטיפול של קופות-החולים כי זה עולה הרבה כסף, ובישיבה הקודמת אפילו עלה רעיון שאולי אפשר לאבחן את זה עוד בשלב ההריון וכך לפתור את הבעיה, זה מוביל אותי קצת למחשבה על משטרים חשוכים.

שי יעקב: לא הייתי מוותר על אף אחד מן הילדים שלי.

שי יעקב: כל שאנו צריכים הוא קצת עזרה.

יצחק גלנטי: אני מבקש לבדוק האם ההערה על הסיכוי לסיכום דברים מקובלת על משרד האוצר.

יצחק גלנטי: יש כאן נציג של משרד האוצר?

יצחק גלנטי: בבקשה אדוני.

שמרית שקד גיטלין: אולי שיציגו לנו את עיקרי הדברים.

יצחק גלנטי: ייתכן ויש מלכתחילה איזו התנגדות והדברים לא מסוכמים.

יצחק גלנטי: בואו נשמע, בבקשה אדוני.

ראובן קוגן: התנהלו מגעים.

ראובן קוגן: גם אני מתנצל בפני המציע, שמן הראוי שהמהלכים האלה היו מתואמים גם אתו.

ראובן קוגן: בכל מקרה, בשבועות האחרונים התנהלו מגעים גם בין אלו"ט ובין קופות-החולים וגם בין קופות-החולים ובין המדינה.

ראובן קוגן: אתמול היתה ישיבה גדולה בהשתתפות משרד הבריאות ומשרד האוצר.

רן כהן: זה קשור להצעת החוק?

רן כהן: אם כן, איך אתם עושים דבר כזה?

רן כהן: אם זה קשור להצעת החוק – יש כאן הרי מחוקקים, וזה ידוע לכם.

ראובן קוגן: אני כבר אומר, בכל מקרה גם ההסדר המתגבש יעוגן בחקיקה.

רן כהן: אתה מניח שאתם תרקחו מרקחת ותכפו את זה על היושב-ראש ועל המציע?

ראובן קוגן: חס וחלילה, אף אחד לא מתכוון לכפות כלום.

רן כהן: איך אתם עובדים?

נועז בר ניר: זה היה הסיכום כאן בוועדה.

רן כהן: אין סיכום שלא יכלול את המציע, לא ייתכן דבר כזה.

רן כהן: אני בטוח שהיושב-ראש לא היה נותן יד לדבר כזה.

יצחק גלנטי: אני בהחלט מסכים אתך, אבל בכל זאת אני מבקש לדעת מה מקובל על משרד האוצר.

יצחק גלנטי: אולי הכול מקובל על משרד האוצר ופתרנו את הבעיה?

ראובן קוגן: אגיד מה שיש לי להגיד.

ראובן קוגן: אתמול היתה ישיבה גדולה מאוד עם כל הנוגעים בדבר – קופות-החולים, משרד הבריאות, משרד האוצר ונציגי אלו"ט.

ראובן קוגן: הגענו למתווה של הסדר.

ואסל טאהא: משרד הבריאות שותף?

נתן סמוך: משרד הבריאות לא היה שותף.

נתן סמוך: אבהיר את הדברים בהמשך.

ראובן קוגן: היו שני נציגים של משרד הבריאות – ראש אגף הפסיכיאטריה ונציג של אגף - - -

נתן סמוך: אני מציע שתחכה עם זה.

נתן סמוך: אנחנו נציג את הדברים בעצמנו במה שנוגע למשרד הבריאות.

ראובן קוגן: אני אומר רק מי נכח בדיון.

ראובן קוגן: אחרי כן תגידו מה הם אמרו בדיון.

נתן סמוך: מה שנאמר לך אחר-כך על-ידי מנכ"ל משרד הבריאות אני מניח שעדיין זכור לך.

אלי אפללו: רבותי, אתם עושים כאן איזה דו-שיח ביניכם?

ראובן קוגן: תנו לי לסיים את סקירת העובדות.

יצחק גלנטי: בשורה התחתונה, מה מקובל עליכם ומה לא מקובל עליכם?

ראובן קוגן: פרטי ההסדר כמעט סגורים.

שמרית שקד גיטלין: מה התוכן שלו?

ראובן קוגן: הוצע שתהיה מסגרת של טיפולים שבועיים שיקבל כל ילד אוטיסט מגיל 7 ועד גיל 18.

ראובן קוגן: זה יחול בהדרגה על פני שנתיים – בשנה הראשונה מגיל 7 ועד גיל 12, ובשנה השנייה מגיל 12 ועד גיל 18, וכך זה ייכנס לבסיס.

רן כהן: ומה קורה עד גיל 7?

ראובן קוגן: הילד מקבל כבר בגנים טיפוליים.

רויטל לן כהן: ומי שלא נמצא בגן טיפולי לא מקבל כלום.

קריאה: זה מוסדר היום בחוק.

רויטל לן כהן: ייתכן שזה מוסדר בחוק, אבל הילד שלי לא מקבל.

ראובן קוגן: ההסדר נגע לגילאים כפי שציינתי.

ראובן קוגן: מבחינת הטיפולים – כל ילד יהיה זכאי ל-3 טיפולים שבועיים, על-פי הכללים שחלים על התפתחות הילד, כפי שקיים היום בקופות-החולים.

ראובן קוגן: ההסדר המינוני – תהיה כאן השתתפות של כל הגורמים: משרד הבריאות, באמצעות התוספת הטכנולוגית לסל התרופות מאחר ומדובר בעצם בהרחבת הזכאות בתוך סל הבריאות.

שמרית שקד גיטלין: כלומר זה יבוא על חשבון התקציב שנועד לתרופות?

ראובן קוגן: בחלקו יבוא מחלק שנועד לתוספת טכנולוגיות לסל הבריאות, שחלקן תרופות וחלקן טכנולוגיות, ואת זה אפשר בהחלט לראות כהרחבת זכאות לטכנולוגיה קיימת, כפי שעושים הרחבה להתוויה לתרופה מסוימת, וחלקו יבוא מקופות-החולים, וחלקו מתוספת מקורות ממשרד האוצר.

ראובן קוגן: זה הסיכום כרגע.

יצחק גלנטי: מה גובה התוספת ממשרד האוצר?

ראובן קוגן: כרגע המספרים לא סגורים לגמרי.

יצחק גלנטי: תגיד באחוזים, עזוב מספרים.

ראובן קוגן: רוב הכסף יבוא מהתוספת של הטכנולוגיות.

שמרית שקד גיטלין: רוב הכסף יבוא על חשבון תרופות.

ראובן קוגן: החלק של קופות-החולים ושל משרד הבריאות מהווה בסביבות 25% מסך התקציב, אולי קצת יותר מזה.

שמרית שקד גיטלין: קופות-החולים ומשרד האוצר ביחד יממנו רבע?

ראובן קוגן: קופות-החולים ומשרד האוצר יממנו רבע.

ראובן קוגן: כאשר נוכל לסכם סופית את המספרים – ולכל אחד יש כמובן דאגות משלו, קופות-החולים דואגות למספר המבחנים, העמותות דואגות לכל מיני תנאים שיינתנו בטיפולים, אבל ככל שזה יסוכם ונקבל את הסכמת משרד הבריאות לשימוש מתוספת המשאבים לסל הבריאות גם לצורך הנושא הזה אפשר יהיה להתקדם ולאשר את ההסכם הזה.

ראובן קוגן: אין מניעה בתוך שבוע ימים לסיים את זה גם בוועדה.

יצחק גלנטי: רבותי, בכל זאת יש כאן נהלים, ואחד הנהלים הראשונים שלחברי כנסת יש זכות קדימה, אז תתאזרו בסבלנות.

יצחק גלנטי: בבקשה חבר הכנסת אפללו.

אלי אפללו: לפני שבועיים נתנו ארכה כדי שאלו"ט וקופת-החולים הכללית יגיעו להבנה ביחד עם משרד האוצר.

אלי אפללו: היום אני מבקש לשאול את אלו"ט האם הגעתם להבנה לשביעות רצונכם.

אלי אפללו: זה יתווה לי את הקו, האם להצביע כך או אחרת.

אלי אפללו: כך אמרתי לכם וההתחייבות שלי תעמוד בעינה.

אלי אפללו: השאלה שלי אליך האם הגעתם להבנה שהיא לשביעות רצונכם פחות או יותר.

רותי סיוון: מתקיים דיאלוג עם הבנה, אך עדיין לא הגענו להסכמה.

רותי סיוון: יש לנו הסתייגויות על מה שמר ראובן קוגן נציג משרד האוצר אמר.

רותי סיוון: אם אתה שואל האם כן או לא, התשובה לא.

אלי אפללו: האם מתקיים דיאלוג בקווים מוסכמים, כלומר יש ביניכם רצון להמשיך בדיאלוג?

רותי סיוון: יש לנו הסתייגויות, ואם ייענו בחיוב נגיע להסכמה.

אלי אפללו: אתם מבקשים להמשיך את הדיאלוג?

רותי סיוון: הבענו את ההסתייגויות שלנו והם צריכים לחזור אלינו עם תשובות.

אלי אפללו: מתי?

רותי סיוון: הישיבה המשותפת התקיימה אתמול בבוקר ובערב נתנו להם את ההסתייגויות.

אלי אפללו: הם אמורים לתת לכם תשובה עכשיו, ברגע זה?

רותי סיוון: אני לא יודעת אם ברגע זה.

רותי סיוון: מצידי כן, אשמח לקבל תשובות.

אלי אפללו: בדיאלוג שמתקיים ביניהם מתי אתם אמורים לקבל תשובות שיספקו אתכם ויפתרו את הבעיות של כל המקומות האחרים?

אלי אפללו: אני לא רוצה שמישהו ייפול בין הכיסאות.

אלי אפללו: האם יש dead line?

אלי אפללו: האם אתם רוצים ארכה של עוד יומיים או עוד שבוע?

אלי אפללו: אם לא, אמרתי את עמדתי, ושמעתי כמובן את הדעות השונות.

אלי אפללו: האם זה יספק את כל הדעות?

יצחק גלנטי: חבר הכנסת אפללו, סליחה שאני נכנס באמצע דבריך.

יצחק גלנטי: גברת רותי סיוון מאלו"ט אמרה כבר קודם שבתוך 3-4 ימים נראה לה שיגיעו לכלל סיכום של הדברים.

אלי אפללו: זה עונה על השאלה שלי.

רותי סיוון: לא אמרתי שנגיע לכלל סיכום, אלא אם נגיע.

אלי אפללו: אני מציע שמציע הצעת החוק יהיה שותף מלא להסכמות הללו.

אלי אפללו: עם כל הכבוד למשרד האוצר ולכל הגופים האחרים, מבלי לפגוע חלילה באף אחד, יש חבר כנסת שהציע את הצעת החוק.

אלי אפללו: אנחנו דנים על הצעת החוק שלו ולא על הסכמים, לא של האוצר ולא של אחרים.

אלי אפללו: אני בטוח שאם מציע הצעת החוק יראה שיש הסכמה והבנה ויתקנו את הצעת החוק בהסכמתו אז כולנו נשמח כי זה יהיה בהבנה.

אלי אפללו: אני מציע שנמתין עוד כמה ימים והוועדה תזמן ישיבה נוספת בהקדם.

אלי אפללו: ניתן להם כמה ימים כדי לנסות להגיע להסכמות, ואם לא יגיעו להסכמות אני מודיע שלא נמשוך את זה יותר כי הדו-שיח הזה עלול להיות דו-שיח של חרשים.

אלי אפללו: אני מציע שנגביל אותם בזמן, עד לנקודת זמן סופית, וכן שיוזם הצעת החוק יהיה מעורב, שותף מלא להסכמות הללו.

אלי אפללו: זאת ההצעה שלי, אדוני היושב-ראש, כמובן ברשותך.

אלי אפללו: אם מישהו מתנגד לזה או חושב אחרת אשמח מאוד לשמוע אותו.

רן כהן: למרות שאני מן האופוזיציה, אני מצטרף לעמדתו של חבר הכנסת אפללו.

יצחק גלנטי: כאן אתה לא באופוזיציה.

יצחק גלנטי: חבר הכנסת אפללו, אני מבקש שתמתין עוד כמה דקות.

יצחק גלנטי: אני מבקש לשמוע קודם כול את חוות הדעת של משרד הבריאות.

יצחק גלנטי: לאחר מכן נצא להתייעצות קצרה של חברי הכנסת בלבד ואז נחדש את הישיבה.

אלי אפללו: יש כאן גברת שחשוב לי מאוד לשמוע אותה.

אלי אפללו: אולי תרשה לה לדבר לפני נציג משרד הבריאות.

מלכי איציק: אני חברת הנהלת אלו"ט.

מלכי איציק: יש לי שאלה.

מלכי איציק: היום מנסים לגבש הסדר שייתכן שיביא שיפור רציני, אבל נשאלת השאלה למה אי אפשר לעשות את ההסדר הזה ועדיין להעביר את הצעת החוק.

יצחק גלנטי: את אומרת: אין הא בהא תליא.

מלכי איציק: האם משרד האוצר מנסה להגיד לנו: אם יעבור החוק לא תקבלו כסף?

רן כהן: התשובה כנראה פשוטה מאוד: משרד האוצר רוצה את ההסדר כדי שהחוק לא יעבור.

רן כהן: אין לזה הסבר אחר.

אלי אפללו: זה לא יהיה.

אלי אפללו: חבל על הזמן.

אלי אפללו: הם מבינים שאולי יתקנו דברים בתוך מסגרת הצעת החוק אך זה לא יהיה על בסיס תקנות.

מלכי איציק: באיזשהו מקום נוצר מין אִיום על כולנו: או החוק או ההסכם.

יצחק גלנטי: לצורך זה נמצאת כאן הוועדה שבסמכותה להחליט.

יצחק גלנטי: הוועדה איננה ת"פ משרד האוצר ולא ת"פ שום משרד אחר.

יצחק גלנטי: הוועדה סוברנית להחליט מה שנראה לה לנכון.

יצחק גלנטי: נציג משרד הבריאות, בבקשה.

נתן סמוך: לא אחזור על הדברים העקרוניים.

נתן סמוך: עמדת משרד הבריאות תומכת בהצעת החוק.

נתן סמוך: אנו סבורים שהצעת החוק הזאת צריכה לעבור, והיתה צריכה לעבור מזמן, ואם תעבור היום זה לא יהיה שעה אחת מוקדם מדי.

נתן סמוך: באשר לפתרון המתגבש, מי שמעלה בדעתו שמשרד הבריאות מתוך הכספים שמיועדים לתוספת טכנולוגיות, כולל תרופות מאריכות חיים ומצילות חיים שהכנסת הוסיפה בהסדר ספציפי מאוד אגב גריעה ממקום אחר, מי שחושב שזה יהיה הפתרון ויהיה איזה מין "מסלול ירוק" שבו ההסדר הזה, שקופות-החולים חייבות היו לפעול לפיו כבר שנים, יגרום לכך שיילקח כסף מתוך טכנולוגיות ותרופות שאינם בסל שירותי הבריאות, טועה.

יצחק גלנטי: אני מבקש שכל חברי הכנסת ייכנסו לחדר הסמוך להתייעצות.

יצחק גלנטי: (הישיבה נפסקה ב-10:54 ונתחדשה ב-11:00)

יצחק גלנטי: אני מחדש את הישיבה.

יצחק גלנטי: להלן הצעת הסיכום של הוועדה: 1) הוועדה קובעת כי הצעת החוק אינה תקציבית.

יצחק גלנטי: 2) הוועדה קוראת לכל הצדדים לנסות להגיע להסכמה עם כל הגורמים ולשתף בפועל את חבר הכנסת ואסל טאהא ואת חבר הכנסת רן כהן ואת נציג משרד הבריאות.

יצחק גלנטי: 3) ההסכמות חייבות להגיע לכלל סיכום במהלך ארבעה הימים הבאים.

יצחק גלנטי: ישיבה ראשונה ניתן לקיים כבר היום – הנציגים נמצאים כאן ואין שום סיבה שזה לא יתבצע.

יצחק גלנטי: 4) בשבוע הבא תתקיים בוועדה הצבעה על הצעת החוק, ללא דיון.

יצחק גלנטי: תודה רבה.

יצחק גלנטי: הישיבה נעולה.